钦定古今图书集成/理学汇编/经籍典/第088卷 > 日知录 > 《互体》
## 钦定古今图书集成/理学汇编/经籍典/第088卷 > 日知录 > 《互体》

凡卦爻二至四、三至五，两体交互，各成一卦，先儒谓
之互体，其说已见于《左氏》。庄公二十二年，陈侯筮遇
《观》之《否》，曰：“风为天，于土上山也。”注：“自二至四，有艮象。”
〈四爻变故〉艮为山是也。然夫子未尝及之，后人以“杂物撰
德”之语当之，非也。其所论二与四、三与五，同功而异
位，特就两爻相较言之，初何尝有互体之说。

《晋书》荀𫖮尝难锺会《易》无互体，见称于世，其文不传。
新安王炎晦叔尝问张南轩曰：“伊川令学者先看王
辅嗣、胡翼之、王介甫三家《易》，何也？”南轩曰：“三家不论
互体故耳。”

朱子《本义》不取互体之说，惟《大壮》五六云：“卦体似兑，
有羊象焉。”不言互而言似，似者，合两爻为一爻则似
之也。〈又谓颐初九灵龟是伏得离卦〉然此又刱先儒所未有。不如言
互体矣。《大壮》自三至五成兑。兑为羊。故爻辞并言“羊。”